TARYBOS REGLAMENTAS (EB) Nr. 153/2009
2009 m. vasario 19 d.
kuriuo iš dalies keičiamas Reglamentas (EB) Nr. 3/2008 dėl žemės ūkio produktams skirtų informavimo ir skatinimo priemonių vidaus rinkoje ir trečiosiose šalyse
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 36 ir 37 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Bendra teisinė sistema, numatyta Tarybos reglamentu (EB) Nr. 3/2008 (2), palengvino su žemės ūkio produktų skatinimo politika susijusių suinteresuotųjų šalių prieigą prie programos ir dalyvavimą joje. Pritaikius šią bendrą teisinę sistemą, buvo gerokai supaprastintos administracinės procedūros, taikomos įgyvendinant šią politiką.
(2)
Reglamente (EB) Nr. 3/2008 numatyta, kad vidaus rinkoje vykdytinų programų nepateikimo atveju atitinkamos valstybės narės turi galimybę parengti programą. Jei pasiūlymus teikiančios organizacijos nenori pateikti trečiosiose šalyse vykdytinų programų, skirtų vienai ar daugiau tame reglamente nurodytų informavimo priemonių, atitinkamoms valstybėms narėms turėtų būti leidžiama parengti atitinkamą programą.
(3)
Pirmiausia atitinkamoms valstybėms narėms turėtų būti suteikta galimybė išplėsti pagal šias programas vykdytinų veiksmų mastą, taip pat ir prašant tarptautinių organizacijų pagalbos įgyvendinant tas programas, ypač vykdant alyvuogių aliejaus ir valgomųjų alyvuogių sektoriaus skatinimo programas trečiosiose šalyse.
(4)
Todėl reikėtų atitinkamai iš dalies pakeisti Reglamentą (EB) Nr. 3/2008,
PRIĖMĖ ŠĮ REGLAMENTĄ:
1 straipsnis
Pakeitimas
Reglamento (EB) Nr. 3/2008 9 straipsnis pakeičiamas taip:
„9 straipsnis
Vidaus rinkoje arba trečiosiose šalyse vykdytinų informavimo priemonių programų nepateikimo atveju taikoma procedūra
1. Jei pagal 6 straipsnio 1 dalį pateiktinų vidaus rinkoje vykdytinų programų, skirtų vienai ar daugiau 2 straipsnio 1 dalies b punkte nurodytų priemonių, nepateikiama, atitinkama valstybė narė, atsižvelgdama į 5 straipsnio 1 dalyje nurodytas gaires, parengia programą ir atitinkamą specifikaciją ir viešajame konkurse pasirenka programos, kurią ji įsipareigoja iš dalies finansuoti, vykdomąją instituciją.
2. Jei pagal 6 straipsnio 1 dalį pateiktinų trečiosiose šalyse vykdytinų programų, skirtų vienai ar daugiau 2 straipsnio 1 dalies a, b ir c punkte nurodytų priemonių, nepateikiama, atitinkama valstybė narė, atsižvelgdama į 5 straipsnio 2 dalyje nurodytas gaires, parengia programą ir atitinkamą specifikaciją ir viešajame konkurse pasirenka programos, kurią ji įsipareigoja iš dalies finansuoti, vykdomąją instituciją.
Atitinkamos (-ų) valstybės (-ių) narės (-ių) pasirinkta programos vykdomoji institucija gali būti tarptautinė organizacija, ypač kai programa susijusi su alyvuogių aliejaus ir valgomųjų alyvuogių sektoriaus skatinimu trečiosiose šalyse.
3. Valstybė (-ės) narė (-ės) pateikia Komisijai pagal 1 ir 2 dalis priimtą programą, prie kurios pridedama pagrįsta nuomonė apie:
a)
programos tikslingumą;
b)
programos ir siūlomos institucijos atitikimą šio reglamento nuostatoms ir prireikus taikomoms gairėms;
c)
programos ekonominio veiksmingumo įvertinimą;
d)
programos vykdomosios institucijos pasirinkimą.
4. Nagrinėdama programas Komisija vadovaujasi 7 straipsnio 2 dalimi ir 8 straipsnio 1 dalimi.
5. 16 straipsnio 2 dalyje nurodyta tvarka Komisija pagal šio straipsnio 3 dalį pateiktoms programoms gali nustatyti žemiausias arba aukščiausias faktinių išlaidų ribas. Šios išlaidų ribos gali būti diferencijuojamos pagal atitinkamų programų pobūdį. 16 straipsnio 2 dalyje nurodyta tvarka gali būti nustatyti taikytini kriterijai.“
2 straipsnis
Įsigaliojimas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. vasario 19 d.